Komisijos Reglamentas (EB) Nr. 331/2000
1999 m. gruodžio 17 d.
iš dalies keičiantis Tarybos reglamento (EEB) Nr. 2092/91 dėl ekologinės žemės ūkio produktų gamybos ir nuorodų apie tokią gamybą ant žemės ūkio ir maisto produktų V priedą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. birželio 24 d. Tarybos reglamentą (EEB) Nr. 2092/91 dėl ekologinės žemės ūkio produktų gamybos ir nuorodų apie tokią gamybą ant žemės ūkio ir maisto produktų [1] su paskutiniais pakeitimais, padarytais Reglamentu (EB) Nr. 1804/1999 [2], ypač į jo 13 straipsnio trečiąją įtrauką,
(1) kadangi Reglamento (EEB) Nr. 2092/91 10 straipsnis nustato galimybę naudoti identifikavimo ženklą, nustatytą Reglamento (EEB) Nr. 2092/91 V priede; kadangi ūkio subjektai gali šį identifikavimo ženklą naudoti laisvanoriškai šiame straipsnyje nustatytomis sąlygomis;
(2) kadangi prie Bendrijos identifikavimo ženklo gali būti pridedama nuoroda, nustatyta 10 straipsnyje ir V priede, kad produktams taikoma kontrolės schema;
(3) kadangi vartotojų suvokimui svarbu užtikrinti informatyvų ženklinimą pateikiant minimalią standartizuotą informaciją; kadangi identifikavimo ženklas turėtų būti naudojamas tik pagal aiškiai nustatytus techninius reikalavimus, išdėstytus grafiniame vadove;
(4) kadangi identifikavimo ženklas ūkio subjektams leidžia padidinti Europos Sąjungos vartotojų pasitikėjimą jų produktais ir geriau identifikuoti šiuos produktus;
(5) kadangi identifikavimo ženklo naudojimas reiškia, kad identifikavimo ženklu paženklintiems produktams visais gamybos, paruošimo ir prekybos etapais taikoma valstybės narės kontrolės sistema. Ši kontrolės sistema garantuoja produktų autentiškumo paisymą ir su organinės gamybos metodu susijusių specifikacijų laikymąsi;
(6) kadangi identifikavimo ženklas - tai pagalba ūkio subjektams ženklinant savo produktus, kai yra įvykdomi visi tokio naudojimo reikalavimai;
(7) kadangi šiame reglamente numatytos priemonės atitinka Reglamento (EEB) Nr. 2092/91 14 straipsnyje minėto komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 2092/91 V priedas pakeičiamas šio reglamento priedu.
2 straipsnis
Bendrijos identifikavimo ženklo, minimo priedo B dalyje, naudojimui ženklinant turi būti taikomos Reglamento (EEB) Nr. 2092/91 10 straipsnio ir šio reglamento priedo B1, B2, B3 ir B4 dalių nuostatos.
3 straipsnis
Šis reglamentas įsigalioja praėjus 60 dienų po jo paskelbimo Europos Bendrijų oficialiajame leidinyje.
V priedo nuorodos, nustatytos iki šio reglamento įsigaliojimo dienos, gali būti toliau vartojamos kol baigsis atsargos.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1999 m. gruodžio 17 d.